На основу члана 79.80. 83. 84. 85. 86. , 110-112. и члана 119 Закона о основама система образовања и васпитања (“Службени гласник РС” , 88/17 у даљем тексту: Закон и члана 36. Статута ОШ „ Светолик Ранковић“, Школски одбор је на седници одржаној14. 03. 2018 . године, донео је

 ПРАВИЛНИК О ВАСПИТНО-ДИСЦИПЛИНСКОЈ И МАТЕРИЈАЛНОЈ ОДГОВОРНОСТИ УЧЕНИКА ОСНОВНЕ ШКОЛЕ „СВЕТОЛИК РАНКОВИЋ“

Члан 1.

Овим Правилником уређују се обавезе и одговорност ученика, васпитно-дисциплински поступак, васпитне и васпитно-дисциплинске мере, надлежност за изрицање мера, правна заштита ученика и материјална одговорност ученика.

Обавезе ученика

Члан 2.

У остваривању права и обавеза ученик не сме да угрожава друге у остваривању њихових права.

Обавезе ученика су да:

1) редовно похађа наставу и извршава школске обавезе;

2) поштује школска правила, одлуке директора, наставника и органа школе;

3) ради на усвајању знања, вештина и вредносних ставова прописаних школским програмом, прати сопствени напредак и извештава о томе наставнике и родитеље, односно старатеље;

4) не омета извођење наставе и не напушта час без претходног одобрења наставника;

5) поштује личност других ученика, наставника и осталих запослених у школи;

6) чува имовину школе и чистоћу и естетски изглед школских просторија.

7) стара се о очувању животне средине и понаша у складу са правилима еколошке етике;

Васпитни рад са ученицима

Члан 3.

Са учеником који врши повреду правила понашања или се не придржава одлука директора или органа школе, неоправдано изостане са наставе пет часова, односно који својим понашањем угрожава друге у остваривању њихових права, школа је дужна да, уз учешће родитеља, односно законског заступника ученика, појача васпитни рад активностима: у оквиру одељенске заједнице, стручним радом одељенског старешине, педагога, психолога, посебних тимова, а када је то неопходно да сарађује са одговарајућим установама социјалне, односно здравствене заштите са циљем дефинисања и пружања подршке ученику у вези са променом његовог понашања

Члан 4.

Ученик може да одговара за:

Лакшу повреду обавезе утврђену општим актом школе , тежу повреду обавезе која је у време извршења била прописана Законом и за повреду забране из члана 110-112 Закона

Родитељ односно други законски заступник одговара за материјалну штету коју ученик нанесе школи намерно или из крајње непажње у складу са законом

Лакше повреде обавеза ученика и васпитне мерe

Члан 5.

Ученик одговара за лакше повреде обавеза утврђене овим Правилником .

**Лакше повреде обавеза ученика су:**

1) неоправдано изостајање са наставе и других облика образовно-васпитног рада до 25 часова у току школске године;

2) ометање рада у одељењу;

3) недолично понашање према другим ученицима, наставницима, стручним сарадницима и другим запосленим у школи;

4) изазивање нереда у просторијама школе и школском дворишту;

5) непоштовање одлука надлежних органа школе;

6) необавештавање родитеља о резултатима учења и владања и непреношење порука одељенског старешине, других наставника и стручних сарадника;

7) оштећење школске зграде, просторија, инвентара, инсталација и прибора запослених у школи;

8) оштећење или уништење личних ствари и прибора других ученика, наставника и других запослених у школи;

9) неоправдано закашњавање на редовну наставу и друге облике образовно-васпитног рада;

10) нарушавање естетског изгледа школе и школског дворишта;

11) не придржавање одредаба Правила понашања у школи и повреда других обавеза које се не сматрају тежом повредом

Члан 6.

**За лакшу повреду обавезе** **ученика могу се изрећи васпитне мере:**

1) опомена;

2) укор одељенског старешине;

3) укор одељенског већа.

Васпитне мере изричу се ученику без вођења дисциплинског поступка, у школској години у којој је учињена повреда обавезе.

Опомену и укор одељенског старешине изриче одељенски старешина, а укор одељенског већа изриче - одељенско веће.

Са учеником који учини лакшу повреду обавеза школа је дужна да појача васпитни рад активностима у оквиру одељенске заједнице, стручним радом одељенског старешине, педагога, психолога, посебних тимова, да сарађује са установама социјалне и здравствене заштите, у циљу промене понашања ученика.

Одељенски старешина има обавезу да евидентира понашање и опише учињену лакшу повреду/е и евидентира предузете активности на појачаном васпитном раду са учеником.

**Члан 7.**

Опомена може бити усмена и писмена .Усмена се изриче ученику пред одељењем а писмена се уноси у ђачку књижицу.Укор се уноси у књижицу коју потписује родитељ.

**Члан 8.**

За изречену васпитну меру – опомена оцена из валадања се не смањује, за изречену васпитну меру укор одељењског старешине оцена из владања може се смањити на врло добар (4) и за изречену васпитну меру - укор одељењског већа оцена из владања може се смањити на добар (3);

Усмена и писмена опомена се изричу за лакше повреде обавеза или за неоправдано изостајање са наставе: усмена -1-5 неоправданих а писмена 6-12 неоправданих часова.

Укор одељенског старешине изриче се за поновљену лакшу повреду за коју је изречена опомена или због неоправданог изостајања са наставе од 13 до 20 часова.

Укор одељенског већа изриче се за учестало понављање чињење лакших повреда обавеза у случају када је ученику већ изречена опомена и укор а да те мере нису имале утицаја на попорављање понашања ученика или због неоправданог изостајања са наставе од 21-25 часове.

Теже повреде обавеза ученика и васпитно-дисциплинске мере

Члан 9.

Теже повреде обавеза ученика прописане су Законом. За тежу повреду обавезе ученик одговара ако је у време извршења обавеза била прописана Законом.

Теже повреде обавеза ученика су:

1) уништење, оштећење, скривање, изношење, преправка или дописивање података у евиденцији коју води школа или друга организација, односно орган;

2) преправка или дописивање података у јавној исправи коју издаје школа или орган, односно исправи коју изда друга организација;

3) уништење или крађа имовине школе, привредног друштва, предузетника, ученика или запосленог;

4) подстрекавање, помагање, давање ученику и употреба алкохола, дувана, наркотичких средстава или психоактивне супстанце;

5) уношење у школу или другу организацију оружја или другог предмета који може да угрози или повреди друго лице;

6) свесно непридржавање правила и мера безебедности ученика

7) употреба мобилног телефона, електронског уређаја и другог средства у сврхе преваре у поступку оцењивања;

8) неоправдано изостајање са наставе и других облика образовно-васпитног рада више од 25 часова у току школске године, од чега више од 15 часова након писменог обавештења родитеља, односно старатеља од стране школе;

9) учестало чињење лакших повреда обавеза у току школске године, под условом да су предузете неопходне мере у смислу појачаног васпитног рада ради корекције понашања

Члан 10.

За **тежу повреду** обавезе ученику се изриче васпитно-дисциплинска мера:

1) укор директора;

2) укор Наставничког већа.

Васпитно-дисциплинска мера изриче се ученику у школској години у којој је учинио тежу повреду обавезе, по спроведеном васпитно-дисциплинском поступку у коме је утврђена одговорност ученика.

.

Повреде забране ученика и васпитно-дисциплинске мере

Члан 11.

У школи су забрањене дискриминација и дисримимнаторско поступање, којим се на непосредан или посредан, отворен или прикривен начин, неоправдано прави разлика или неједнако поступа односно врши пропуштање (искључење, ограничавање или давање првенства) у односу на лица или групе лица као и на чланове њихових породица или њима блиска лица на отворен или прокривен начин, а која се заснива на раси, боји коже, прецима држављанству, статусу мигранта односно расељеног лица, националној припадности или етничком пореклу, језику, верским и политичким убеђенима, полу, родном идентитету, секскуалној орјентацији, имовном стању, социјалном или културном пореклу, рођењу, генетским особеностима, здравственом стању, сметњи у развоју и инвалидитету , брачном и породичном статусу, старосном добу, изгледу, чланству у политичким синдикалним и другим организацијама и другим стварним односно предпостављеним личним својствуима као и по другим основима утврђеним законом којим се прописује забрана дискриминације.

У школи је забрањено физичко, психичко, социјално, сексуално, дигитално и свако друго насиље, злостављање и занемаривање запосленог детета, ученика, одраслог, родитеља односно другог законског заступника или трећег лица у установи.

Под насиљем и злостављањем подразумева се сваки облик једанпут учињеног односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности детета ученика и одраслог.

Занемаривање и немарно поступање представља пропуштање установе или запосленог да обезбеди услове за правилан развој детета, ученика и одраслог.

Установа је дужна да одмах поднесе пријаву надлежном оргагу ако се код детета, ученика примете знаци насиља, злостављања и занемаривања.

Забрањено је свако понашање запосленог према детету, ученику и одраслом, детета ученика и одраслог према запосленом, родитеља односно другог законског заступника према запосленом, запосленог према родитељу односно другом законском заступнику, детета и ученика према другом детету ученику или одраслом којим се вређа углед част или достојанство.

Директор школе је дужан да у року од три дана од дана сазнања за повреду забране из става 7. овог члана предузме огпварајуће активности и мере у оквиру надлежности установе.

У установи је забрањено страначко организовање и деловање и коришћење простора школе у те сврхе.

Члан 12.

Ученик одговара за повреду забране, ако је забрана у време када је повреда учињена била прописана Законом.

За учињену повреду забране из чл. 110-112. Закона ученику се, по спроведеном васпитно-дисциплинском поступку и утврђивању његове одговорности, изриче васпитно-дисциплинска мера:

• укор директора или укор наставничког већа;

• премештај ученика од петог до осмог разреда у другу основну школу на основу одлуке наставничког већа, уз сагласност школе у коју се прелази, а уз обавештавање родитеља односно другог законског заступника.

Васпитно-дисциплински поступак

Члан 13.

За теже повреде обавеза ученика и за повреде забране из чл. 110-112. Закона школа мора водити васпитно-дисциплински поступак о којем мора бити обавештен родитељ, односно други законски заступник ученика.

Директор школе у року од 30 дана од дана учињене повреде из става 1. овог члана закључком покреће васпитно-дисциплински поступак, води га и окончава решењем и о томе одмах а најкасније наредног радног дана обавештава родитеља односно другог законског заступника.

Васпитно –дисциплински поступак за учињену тежу повреду обавезе ученика покреће се најкасније у року од осам дана од дана сазнања

Васпитно дисциплински поступак за учињену повреду забране из члана 110-112. Закона покреће се одмах а најкасније у року од два дана од дана сазнања

Пре доношења решења морају се утврдити све чињенице које су од значаја за доношење решења.

Поступак је хитан и води се применом правила општег управног поступка а окончава се доношењем решења.

Закључак којим се покреће васпитно дисциплински поступак садржи податке о ученику,опис теже повреде односно забране, време, место и начин извршења као и доказе. Доставља се ученику, односно родитељу- или другом законском заступнику ,одељенском старешини и стручним сарадницима.

Одељенски старешина је у обавези да да писмену изјаву о понашању ученика (повреда обавеза,повреда забране,прикупљени докази) .

Члан 14.

Када ученик учини тежу повреду обавеза, односно повреду забране школа одмах о томе обавештава родитеља, односно законског заступникаи укључује га у поступак.

У васпитно-дисциплинском поступку ученик мора бити саслушан. Уз присуство родитеља односно другог законског заступника, као и сви остали учесници и сведоци морају бити саслушани и дати писану изјаву

Уколико се родитељ односно други законски заступник који је уредно позван не одазове да присуствује васпитно-дисциплинском поступку, директор школе поставља одмах а најкасније наредног радног дана психолога односно педагога установе да у овом поступку заступа интересе ученика о чему одмах обавештава центар за социјални рад.

Поступак води комисија од 3 чланова, коју формира директор школе, у чијем је саставу је обавезно разредни старешина ученика против кога се води поступак, психолог или педагог и један члан Тима за приимену посебног протокола о заптити ученика од НЗЗ. Председник комисије је разредни старешина ученика.

Комисија писменим путем обавештава родитеља, односно законског заступника ученика о дану саслушања ученика, најкасније три дана пре дана одређеног за саслушање. Малолетни ученик саслушава се у присуству родитеља, односно старатеља.

Записник потписују сви чланови комисије која води поступак.

Приликом доношења одлуке о изрицању васпитно-дисциплинске мере, орган који одлучује о мери имаће у виду: тежину учињене повреде и њене последице, степен одговорности ученика, околности под којима је повреда учињена, раније понашање ученика, понашање после учињене повреде, узраст ученика и друге олакшавајуће и отежавајуће околности.

Одлука Наставничког већа о васпитно-дисциплинској мери доноси се већином гласова укупног броја чланова тог већа.

Васпитно дисциплински поступак се окончава решењем дирактора, доношењем решења у року од 30 дана од дана покретања

Члан 15.

Васпитно-дисципинска мера за тежу повреду обавезе, односно за повреду забране може се изрећи уколико је школа претходно појачала васпитни рад са учеником активностима у оквиру одељенске заједнице, стручним радом одељенског старешине, педагога, психолога, посебних тимова, и када је неопходно сарадњом са установама социјалне и здравствене заштите у циљу промене понашања ученика.

Уколико школа није предузела ове активности, учиниће то пре изрицања васпитно-дисциплинске мере.

Када предузете претходне активности доведу до позитивне промене у понашању ученика поступак се обуставља, изузев када је ученик учинио повреду забране којом је озбиљно угрожен интегритет другог лица.

Школа упоредо са изрицањем васпитне, односно васпитно-дисциплинске мере одређује ученику обавезу обављања друштвено корисног рада односно хуманотарног рада који се одвија у просторијама школе или ван просторија школе под надзором наставника односно стручног сарадника.

Друштвено-користан односно хуманитарни рад може се конкретно применити као : учествовање у активностима еколошке секције и помоћ у акцијама Црвеног краста које се спроводе у школи.

Смањење оцене из владања

Члан 16.

За учињену лакшу повреду обавезе ученика, уз изрицање васпитне мере – опомена, одељенског старешине, укор одељенског старешине оцена из владања је (4) или укор одељенског већа оцена из владања је (3), ученику се може смањити оцена из владања, о чему одлучује одељенски старешина, односно одељенско веће, имајући у виду тежину повреде обавезе, последице повреде, околности под којима је повреда учињена, степен одговорности ученика, раније понашање и понашање ученика после учињене повреде, узраст ученика и друге релевантне околности.

За изречену васпитно-дисциплинску меру – укор директора оцена из владања је довољан (2), за изречену васпитно-дисциплинску меру – укор Наставничког већа оцена из владања је недовољан (1);

За учињену повреду забране из члана 110-112. Закона оцена из владања је недовољан (1).

Члан 17.

Закључну оцену из владања утврђује одељенско веће на предлог одељенског старешине на крају првог и другог полугодишта на основу сагледавања личности и понашања ученика у целини, процењивањем његовог укупног понашања и извршавања обавеза прописаних законом и изречених васпитних или васпитно-дисциплинских мера и њихових ефеката.

Оцена из владања поправља се на предлог одељенскох старешине када дође до позитивне промене у понашању ученика.

Правна заштита ученика

Члан 18.

Због изречене васпитно-дисциплинске мере ученик, његов родитељ, односно старатељ има право да поднесе жалбу Школском одбору у року од осам дана од дана достављања решења о утврђеној одговорности и изреченој мери.

Школски одбор решава по жалби у року од 15 дана од дана њеног достављања. Жалба одлаже извршење решења.

Евиденција о изреченим васпитним и васпитно-дисциплинским мерама

Члан 19.

О изреченим васпитним и васпитно-дисциплинским мерама евиденцију води одељенски старешина у сарадњи са психологом и педагогом , уз поштовање начела прописаних законом којим се уређује заштита података о личности.

Евиденција садржи:

- име и презиме ученика,

- врсту изрчене васпитне, васпитно-дисциплинске мере,

- повреде обавеза које је ученик учинио:

- датум изрицња васпитно-дисциплинске мере и датум њеног извршења,

Одељенски старешина у дневник рада и ђачку књижицу уписује васпитне и васпитно-дисциплинске мере ,смањење оцене из владања.

Материјална одговорност ученика

Члан 20.

Ученик, његов родитељ или старатељ одговара за материјалну штету коју ученик нанесе школи намерно или крајњом непажњом, у складу са законом.

Поступак за утврђивање материјалне одговорности ученика покреће директор, а води комисија коју формира директор. Одељенски старешина је члан комисије.

За штету коју је проузроковало више ученика, одговорност је солидарна уколико није могуће утврдити степен одговорности сваког од ученика за насталу штету.

Директор, на основу предлога комисије, доноси решење о материјалној одговорности ученика, висини штете и року за накнаду штете.

Директор може донети одлуку о ослобођењу ученика, његовог родитеља, односно законског заступника материјалне одговорности за штету, због тешке материјалне ситуације.

Уколико родитељ одбије да надокнади штету, директор Школе је ду­жан да покрене поступак за накнаду штете код надлежног суда.

На решење директора о материјалној одговорности ученик, његов родитељ или законски заступник може изјавити жалбу Школском одбору, у року од 15 дана од дана пријема решења.

Школски одбор доноси одлуку у року од 15 дана од дана пријема жалбе.

Завршне одредбе

Члан 21.

Ступањем на снагу овог Правилника, престаје да важи Правилник о дисциплинској одговорности ученика и запослених ОШ „Светолик Ранковић“ бројброј 704 од 30. 12. 2013. године

Овај Правилник ступа на снагу осмог дана од дана објављивања на огласној табли школе.

**ПРЕДСЕДНИК ШКОЛСКОГОДБОРА** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Правилник је објављен на огласној табли школе дана 2018 године.